Návrh opatrení na zabezpečenie plnenia odporúčaní prijatých pre Slovenskú republiku pracovnou skupinou OECD proti podplácaniu zahraničných verejných činiteľov v medzinárodných obchodných transakciách

V zmysle článku 12 Dohovoru OECD o boji s podplácaním zahraničných verejných činiteľov v medzinárodných obchodných transakciách (ďalej len „dohovor“), Slovenská republika v novembri 2007 predložila sekretariátu pracovnej skupiny OECD proti podplácaniu zahraničných verejných činiteľov v medzinárodných obchodných transakciách (ďalej len „pracovná skupina“) písomnú správu o plnení odporúčaní z 2. fázy hodnotenia, prijatých pracovnou skupinou voči Slovenskej republike v októbri 2005 (ďalej len „písomná správa Slovenskej republiky“).
Pracovná skupina na svojom zasadnutí, ktoré sa  konalo v dňoch 4.–7. decembra 2007, prerokovala písomnú správu Slovenskej republiky. Prerokovanie sa uskutočnilo na základe ústnej obhajoby tejto správy. Pracovná skupina následne prijala závery o stave implementácie dohovoru, a to tak, že jednotlivé odporúčania buď vyhodnotila ako splnené, nesplnené, resp. splnené iba čiastočne, alebo rozhodla, že ich plnenie bude pracovná skupina naďalej priebežne sledovať. Konkrétne závery pracovnej skupiny sú nasledovné:
Slovenská republika nesplnila odporúčanie 8(a), týkajúce sa vylúčenia použitia inštitútu účinnej ľútosti v prípade korupcie zahraničných verejných činiteľov, a odporúčanie 10, požadujúce zaviesť do legislatívy trestnoprávnu zodpovednosť právnických osôb.
Ako čiastočne splnené boli vyhodnotené štyri odporúčania. Ide o odporúčanie 1(a), ktoré sa týka zvyšovania povedomia o dohovore predovšetkým v pôsobnosti Ministerstva financií SR vo vzťahu k certifikovaným účtovníkom, ďalej odporúčanie 5 vo vzťahu k modelovým situáciám, ktorých indikácia má viesť k ohlasovaniu podozrení z trestného činu legalizácie príjmu z trestnej činnosti, ako aj odporúčanie 9(a), vyžadujúce o. i. zabezpečiť, aby bol Úrad špeciálneho prokurátora plne personálne obsadený, a napokon odporúčanie 11, obsahujúce požiadavku stíhať trestný čin legalizácie príjmu z trestnej činnosti v súvislosti so stíhaním zahraničnej korupcie.
V súvislosti s odporúčaním 12(b), vyžadujúcim, aby sankcie za spáchanie trestných činov účtovnej a audítorskej povahy boli efektívne, primerané a odradzujúce, pracovná skupina uviedla, že nejestvuje dostatočne vyvinutá prax, a preto jeho plnenie bude aj naďalej sledovať.
Ostatné odporúčania v zmysle záverov pracovnej skupiny Slovenská republika plne implementovala.

Na zabezpečenie plnenia odporúčaní prijatých pre Slovenskú republiku sa navrhujú nasledovné opatrenia:

1.	predložiť do vlády návrh legislatívnej úpravy zodpovednosti právnických osôb v rámci trestného práva

Termín splnenia: február 2008
Zodp.: Ministerstvo spravodlivosti SR

2.	predložiť do vlády návrh legislatívnej úpravy, ktorá by vylúčila použitie inštitútu účinnej ľútosti v prípadoch korupcie zahraničných verejných činiteľov

Termín splnenia: február 2008
Zodp.: Ministerstvo spravodlivosti SR

3.	poskytovať inštrukcie právnickým osobám, ktoré majú povinnosť informovať o neobvyklých obchodných operáciách, oboznámiť ich s modelovými situáciami typickými pre trestný čin legalizácie príjmu z trestnej činnosti, kde predikatívnym trestným činom je korupcia

Termín splnenia: november 2008
Zodp.: Ministerstvo vnútra SR v spolupráci s Národnou bankou Slovenska a Slovenskou obchodnou a priemyselnou komorou

4.	prijať účinné opatrenia na efektívnejšie postihovanie trestného činu legalizácie príjmu z trestnej činnosti, predovšetkým v súvislosti s prípadmi korupcie

Termín splnenia: november 2008
Zodp.: Ministerstvo vnútra SR

5.	zvyšovať povedomie o dohovore a revidovanom odporúčaní medzi certifikovanými účtovníkmi, prípadne zvážiť zavedenie povinného členstva certifikovaných účtovníkov v profesnej komore

Termín splnenia: november 2008
Zodp.: Ministerstvo financií SR

6.	zvyšovať povedomie o dohovore a revidovanom odporúčaní v súkromnom sektore a v obchodnej oblasti, najmä medzi podnikmi a podnikateľmi vyvíjajúcimi činnosť v zahraničí

Termín splnenia: november 2008
Zodp.: Ministerstvo hospodárstva SR

7.	zvyšovať povedomie o dohovore a revidovanom odporúčaní v spoločnostiach zapojených do projektov rozvojovej pomoci

Termín splnenia: november 2008
Zodp.: Ministerstvo zahraničných vecí SR

8.	zabezpečiť efektívne fungovanie Úradu špeciálnej prokuratúry v boji proti korupcii zahraničných verejných činiteľov

Termín splnenia: november 2008
Zodp.: Generálna prokuratúra SR

9.	spolupracovať s Ministerstvom vnútra SR pri poskytovaní inštrukcií právnickým osobám, ktoré majú povinnosť informovať o neobvyklých obchodných operáciách, a pri ich oboznámení s modelovými situáciami typickými pre trestný čin legalizácie príjmu z trestnej činnosti, kde predikatívnym trestným činom je korupcia

Termín splnenia: november 2008
Zodp.: Národná banka Slovenska

10.	spolupracovať s Ministerstvom hospodárstva SR pri zvyšovaní povedomia o dohovore a revidovanom odporúčaní v súkromnom sektore a v obchodnej oblasti, najmä medzi podnikmi a podnikateľmi vyvíjajúcimi činnosť v zahraničí

Termín splnenia: november 2008
Zodp.: Slovenská obchodná a priemyselná komora

11.	spolupracovať s Ministerstvom vnútra SR pri poskytovaní inštrukcií právnickým osobám, ktoré majú povinnosť informovať o neobvyklých obchodných operáciách, a pri ich oboznámení s modelovými situáciami typickými pre trestný čin legalizácie príjmu z trestnej činnosti,  kde predikatívnym trestným činom je korupcia

Termín splnenia: november 2008
Zodp.: Slovenská obchodná a priemyselná komora